Suvestinė redakcija nuo 2021-09-10

Įsakymas paskelbtas: Žin. 2006, Nr. 5-173, i. k. 1052330ISAK003D-606

Nauja redakcija nuo 2016-12-30:

Nr. 3D-774, 2016-12-29, paskelbta TAR 2016-12-29, i. k. 2016-29947

LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL PAŠARŲ ŪKIO SUBJEKTŲ PATVIRTINIMO TVARKOS APRAŠO PATVIRTINIMO

2005 m. gruodžio 30 d. Nr. 3D-606

Vilnius

Vadovaudamasis Lietuvos Respublikos pašarų įstatymo 4 straipsnio 1 dalies 4 punktu,

Preambulės pakeitimai:

Nr. 3D-563, 2020-07-29, paskelbta TAR 2020-07-29, i. k. 2020-16563

t v i r t i n u Pašarų ūkio subjektų patvirtinimo tvarkos aprašą (pridedama).

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

SUDERINTA

Valstybinės maisto ir veterinarijos tarnyba

2005-12-29 raštu Nr. B6-(1.8)-2034

PATVIRTINTA

Lietuvos Respublikos žemės ūkio ministro

2005 m. gruodžio 30 d. įsakymu Nr. 3D-606

(Lietuvos Respublikos žemės ūkio ministro

2021 m. rugsėjo 9 d. įsakymo Nr. 3D-568

redakcija)

PAŠARŲ ŪKIO SUBJEKTŲ PATVIRTINIMO TVARKOS APRAŠAS

I SKYRIUS

BENDROSIOS NUOSTATOS

1. Pašarų ūkio subjektų patvirtinimo tvarkos aprašas (toliau – Aprašas) reglamentuoja Pašarų įstatymo 6 straipsnio 1 dalyje nurodytų ūkio subjektų patvirtinimo bei jų įtraukimo į Lietuvos Respublikos pašarų ūkio subjektų registrą (toliau – Pašarų ūkio subjektų registras) tvarką.

2. Aprašas parengtas vadovaujantis Lietuvos Respublikos pašarų įstatymo 4 straipsnio 1 dalies 4 punktu ir 6 straipsnio 1 dalimi, atsižvelgiant į 2005 m. sausio 12 d. Europos Parlamento ir Tarybos reglamentą (EB) Nr. 183/2005, nustatantį pašarų higienos reikalavimus, su visais pakeitimais, 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje, su visais pakeitimais, 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiant Europos maisto saugos tarnybą ir nustatantį su maisto saugos klausimais susijusias procedūras, su visais pakeitimais.

3. Aprašas taikomas visiems Lietuvos Respublikoje pašarus tvarkantiems ūkio subjektams, taip pat valstybinės pašarų priežiūros institucijai – Valstybinei maisto ir veterinarijos tarnybai (toliau – Tarnyba).

4. Apraše vartojamos sąvokos apibrėžtos Pašarų įstatyme, Reglamente (EB) Nr. 183/2005 ir kituose teisės aktuose.

5. Tarnybos departamentai (toliau – Tarnybos teritoriniai padaliniai) patvirtina pašarų ūkio subjektus pagal vykdomos pašarų tvarkymo veiklos rūšį, nurodytą Aprašo 6 punkte, ir įtraukia į Pašarų ūkio subjektų registrą. Pašarų ūkio subjektai patvirtinami, pašarų ūkio subjektų veiklos ar duomenų pakeitimai įforminami atitinkamo Tarnybos teritorinio padalinio vadovo įsakymu.

6. Pašarų ūkio subjektai turi būti patvirtinti, jeigu:

6.1. gamina ir (ar) pakuoja, ir (arba) tiekia rinkai pašarų priedus, kuriems taikomas Reglamentas (EB) Nr. 1831/2003, ir kurie nurodyti Reglamento (EB) Nr. 183/2005 IV priedo 1 skyriuje:

6.1.1. gamina ir (ar) pakuoja tiekimui rinkai pašarų priedus – PPG;

6.1.2. tiekia rinkai pašarų priedus – PPT;

6.2. gamina ir (ar) pakuoja, ir (arba) tiekia rinkai premiksus, pagamintus naudojant pašarų priedus, nurodytus Reglamento (EB) Nr. 183/2005 IV priedo 2 skyriuje:

6.2.1. gamina ir (ar) pakuoja tiekimui rinkai premiksus – PG;

6.2.2. tiekia rinkai premiksus – PT;

6.3. gamina ir (ar) pakuoja tiekimui rinkai arba gamina išskirtinai savo reikmėms kombinuotuosius pašarus, naudodami pašarų priedus, nurodytus Reglamento (EB) Nr. 183/2005 IV priedo 3 skyriuje, arba iš jų pagamintus premiksus:

6.3.1. gamina ir (ar) pakuoja tiekimui rinkai kombinuotuosius pašarus – KPG;

6.3.2. gamina išskirtinai savo reikmėms kombinuotuosius pašarus – KPS;

6.4. tiekia rinkai kaip pašarus ar pašarines žaliavas produktus, kurie susidaro (gaunami) vykdant šią veiklą:

6.4.1. nevalyto augalinio aliejaus, išskyrus tą, kuriam taikomas Reglamentas (EB) Nr. 852/2004, apdorojimą – NAA;

6.4.2. oleocheminę riebalų rūgščių gamybą – ORG;

6.4.3. biodyzelino gamybą – BG;

6.4.4. riebalų maišymą – RM;

6.5. gamina specialiuosius pašarus, kuriuose viršijamas Reglamento (EB) Nr. 183/2005 IV priedo 2 skyriuje nurodytų pašarų priedų nustatytas didžiausias kiekis visaverčiuose pašaruose daugiau nei 100 kartų, o kokcidiostatikų ir histomonostatų atveju – daugiau nei 5 kartus – SPG;

6.6. detoksikuoja Reglamento (EB) 767/2009 VIII priedo 1 punkte nurodytus pašarus – PD;

6.7. gamina, saugo, veža ar tiekia rinkai vaistinius pašarus ir tarpinius produktus, išskyrus pašarų ūkio subjektus, vykdančius 2018 m. gruodžio 11 d. Europos Parlamento ir Tarybos reglamento (ES) 2019/4 dėl vaistinių pašarų gamybos, pateikimo rinkai ir naudojimo, kuriuo iš dalies keičiamas Europos Parlamento ir Tarybos reglamentas (EB) Nr. 183/2005 ir panaikinama Tarybos direktyva 90/167/EEB, 13 straipsnio 2 dalyje nurodytą pašarų tvarkymo veiklą – VPG.

II SKYRIUS

ŪKIO SUBJEKTŲ PATVIRTINIMAS

7. Pašarų ūkio subjektai, vykdantys Aprašo 6 punkte nurodytą veiklą, turi būti patvirtinti pagal kiekvieną pašarų tvarkymo veiklos rūšį. Pašarų ūkio subjektas patvirtinamas, jei jis atitinka Reglamento (EB) Nr. 183/2005 II priedo reikalavimus. Pašarų ūkio subjektai, vykdantys Aprašo 6.7 papunktyje nurodytą veiklą, taip pat turi atitikti Reglamento (ES) 2019/4 II skyriaus ir I priedo reikalavimus.

8. Pašarų ūkio subjektai, norintys gauti patvirtinimą, tam Tarnybos teritoriniam padaliniui, kurio kontroliuojamoje teritorijoje pašarų ūkio subjektas numato vykdyti pašarų tvarkymo veiklą, raštu arba naudodamiesi elektroninės bankininkystės paslauga arba su elektronine atpažinimo priemone per Elektroninės valdžios vartus prisijungę prie Pašarų ūkio subjektų registro pateikia:

8.1. prašymą patvirtinti pašarų ūkio subjektu (Aprašo priedas);

8.2. dokumentus ir duomenis, susijusius su numatoma vykdyti pašarų tvarkymo veikla:

8.2.1. fizinio asmens verslo liudijimo kopiją, nuolatinio Lietuvos gyventojo individualios veiklos vykdymo pažymos kopiją, ūkininko ūkio įregistravimo pažymėjimo kopiją (išskyrus juridinius asmenis);

8.2.2. patalpų, įrangos, teritorijos, kurioje numatoma vykdyti pašarų tvarkymo veiklą, schemas ir technologinio proceso aprašą;

8.2.3. informaciją apie personalo kvalifikaciją ir atsakomybės paskirstymą;

8.2.4. rizikos veiksnių analizės ir svarbiųjų valdymo taškų principais pagrįstos savikontrolės sistemos, atitinkančios Reglamento (EB) Nr. 183/2005 6 straipsnio reikalavimus, aprašą;

8.2.5. dokumentą, kuriuo patvirtinama, kad ūkio subjektas galės atlikti reikalingus laboratorinius tyrimus, arba sutarties dėl laboratorinių tyrimų atlikimo kopiją;

8.2.6. informaciją apie pašarų priedų ir (ar) premiksų, ir (ar) kombinuotųjų pašarų laikymo ir vežimo sąlygas;

8.2.7. informaciją apie pašarų priedų ir (ar) premiksų, ir (ar) kombinuotųjų pašarų apskaitą;

8.2.8. pašarų išsimaišymo, kryžminės taršos ir vaistinių pašarų stabilumo tyrimų aprašą;

8.2.9. kenkėjų kontrolės aprašą;

8.2.10. teritorijos, patalpų ir įrangos valymo bei atliekų tvarkymo aprašą;

8.2.11. skundų nagrinėjimo ir produkcijos atšaukimo tvarkos aprašą;

8.2.12. patalpų, teritorijos, kuriose numatoma vykdyti pašarų tvarkymo veiklą, teisėtą naudojimą patvirtinančių dokumentų (nuosavybės teisę patvirtinančių dokumentų, nuomos, panaudos sutarčių ir kt.) kopijas;

8.2.13. nesaugių pašarų tvarkymo aprašą.

9. Visi Aprašo 8 punkte nurodyti dokumentai turi būti sunumeruoti ir įrišti (jei pateikti raštu), išskyrus prašymą, bei pateikti kaip dokumentų rinkinys.

10. Tarnybos teritorinis padalinys per 5 darbo dienas nuo prašymo gavimo dienos:

10.1. gautą prašymą užregistruoja gautų dokumentų registre;

10.2. įvertina pateiktus dokumentus ir patikrina, ar pateikti visi reikiami dokumentai, ar prašyme nurodyta visa reikiama informacija, ar juridinio asmens duomenys atitinka juridinių asmenų registre nurodytus duomenis ir informaciją;

10.3. nustato ne trumpesnį kaip 10 darbo dienų terminą trūkstamiems dokumentams pateikti, jeigu pareiškėjas pateikia ne visus reikiamus dokumentus, pateikti dokumentai neteisingai užpildyti, pateiktų dokumentų kopijos kelia pagrįstų abejonių dėl jų tapatumo;

10.4. išsiunčia pareiškėjui raštą arba elektroniniu būdu – pranešimą, kuriame nurodo prašymo gavimo datą ir registracijos gautų dokumentų registre numerį, terminą, per kurį turi būti išnagrinėtas prašymas, galimas pareiškėjo teisių gynimo priemones, kuriomis galima naudotis, jeigu kiltų ginčų dėl patvirtinimo, ir pareiškėjo dokumentų vertinimo metu nustatytus trūkumus ir terminą trūkumams pašalinti (jeigu vertinant dokumentus buvo nustatyta trūkumų).

11. Pašarų ūkio subjektui patvirtinimas / laikinasis patvirtinimas suteikiamas arba raštu ar elektroninėmis priemonėmis pateikiamas motyvuotas atsisakymas suteikti patvirtinimą / laikinąjį patvirtinimą ne vėliau kaip per 20 darbo dienų nuo visų patvirtinimui / laikinajam patvirtinimui gauti reikalingų ir tinkamai įformintų dokumentų gavimo dienos.

12. Tarnybos teritorinis padalinys, įvertinęs pateiktus dokumentus ir nustatęs, kad jie atitinka reikalavimus, ne vėliau kaip per 7 darbo dienas, jeigu ūkio subjekto numatoma vykdyti pašarų tvarkymo veikla susijusi su reikalavimu turėti patalpas ir (ar) įrenginius, patikrina, ar ūkio subjekto veiklos sąlygos atitinka Reglamento (EB) Nr. 183/2005 II priedo reikalavimus, ir surašo Tarnybos nustatytos formos patikrinimo aktą.

13. Tarnybos teritorinio padalinio vadovas, įvertinęs patikrinimo aktą ir (ar) pateiktus dokumentus, nepažeisdamas Aprašo 11 punkte nustatyto termino, priima sprendimą dėl patvirtinimo ar laikinojo patvirtinimo suteikimo ar atsisakymo jį suteikti ir apie šį sprendimą informuoja prašymą dėl patvirtinimo pateikusį ūkio subjekto vadovą ar jo įgaliotą asmenį. Tuo atveju, kai atsisakoma ūkio subjektui suteikti patvirtinimą / laikinąjį patvirtinimą, ūkio subjekto vadovui ar jo įgaliotam asmeniui nurodomi tokio sprendimo motyvai, sprendimo apskundimo tvarka.

14. Tuo atveju, kai ūkio subjekto patikrinimo metu nustatoma, kad ūkio subjekto infrastruktūra ir įranga atitinka keliamus reikalavimus, ūkio subjektas pasirengęs vykdyti pašarų tvarkymo veiklą, užtikrinti Reglamento (EB) Nr. 183/2005 II priede ir, kai taikoma, Reglamento (ES) 2019/4 II skyriuje nustatytų vaistinių pašarų arba tarpinių produktų gamybos, saugojimo, vežimo ar tiekimo rinkai reikalavimų laikymąsi ir ūkio subjekto vykdoma pašarų tvarkymo veikla nekels pavojaus žmonių ir gyvūnų sveikatai, tačiau ji neatitinka Reglamento (EB) Nr. 183/2005 II priedo reikalavimų, ir ūkio subjektas įsipareigoja, kad per 3 mėnesių laikotarpį įvykdys šiuos reikalavimus, vadovaujantis Aprašo 13 punktu jam suteikiamas laikinasis patvirtinimas 3 mėnesiams.

15. Jeigu pasibaigus 3 mėnesių laikotarpiui po laikinojo patvirtinimo pašarų ūkio subjekto veiklos patikrinimo metu nustatoma, kad pašarų ūkio subjektas įvykdė ne mažiau kaip vieną įsipareigojimą, nurodytą Aprašo 14 punkte, ir raštu nurodo objektyvias likusių įsipareigojimų neįvykdymo priežastis, ir įsipareigoja juos įvykdyti ne ilgiau kaip per 3 mėnesius, tačiau jo pašarų tvarkymo veikla dar neatitinka visų teisės aktų reikalavimų, laikinasis patvirtinimas pratęsiamas ne ilgiau kaip 3 mėnesiams.

16. Jeigu pasibaigus Aprašo 15 punkte nurodytam terminui pašarų ūkio subjekto veiklos patikrinimo metu nustatoma, kad:

16.1. pašarų ūkio subjektas atitinka visus teisės aktų reikalavimus, pašarų ūkio subjektui suteikiamas patvirtinimas neterminuotai;

16.2. pašarų ūkio subjektas neatitinka visų teisės aktų reikalavimų, panaikinamas laikinasis patvirtinimas.

17. Europos Sąjungos valstybės narės ūkio subjektas gali laikinai Lietuvos Respublikoje vykdyti pašarų tvarkymo veiklą, jeigu:

17.1. jo vykdomai pašarų tvarkymo veiklai nėra keliamas reikalavimas turėti tam tikrus reikalavimus atitinkančias patalpas;

17.2. jam patvirtinimą pagal Reglamentą (EB) Nr. 183/2005 ar registraciją yra suteikusi kita Europos Sąjungos valstybė narė ir patvirtinimas ar registracija nėra sustabdytas arba panaikintas;

17.3. jis dokumentus ir informaciją (ūkio subjekto pavadinimą arba vardą, pavardę, adresą, numatomos vykdyti pašarų tvarkymo veiklos datą (pradžia ir pabaiga), teritoriją, kurioje bus vykdoma pašarų tvarkymo veikla, ir jam suteiktą patvirtinimo ar registracijos numerį) apie ketinimą laikinai vykdyti pašarų tvarkymo veiklą ne vėliau kaip prieš 20 darbo dienų iki numatomos pašarų tvarkymo veiklos vykdymo pradžios Aprašo 27 punkte nurodytu būdu pateikia Paslaugų ir gaminių kontaktiniam centrui arba atitinkamam Tarnybos teritoriniam padaliniui, kurio teritorijoje numato vykdyti pašarų tvarkymo veiklą.

18. Prieš suteikiant, papildant (nauju adresu) patvirtinimą, ūkio subjektas privalo sumokėti nustatyto dydžio valstybės rinkliavą ir pateikti Tarnybos teritoriniam padaliniui rinkliavos sumokėjimą patvirtinantį dokumentą arba jo kopiją.

III SKYRIUS

PATVIRTINIMO SUSTABDYMAS, PATVIRTINIMO SUSTABDYMO PANAIKINIMAS, PATVIRTINIMO PANAIKINIMAS

19. Pašarų ūkio subjektų patvirtinimas sustabdomas pašarų tvarkymo veiklą reglamentuojančiuose specialiuosiuose teisės aktuose numatytais pagrindais. Jeigu pašarų tvarkymo veiklą reglamentuojančiuose specialiuosiuose teisės aktuose nėra nustatyti patvirtinimo sustabdymo pagrindai, patvirtinimas sustabdomas:

19.1. Tarnybos teritorinio padalinio vadovo įsakymu pagal pašarų ūkio subjekto vadovo ar jo įgalioto asmens prašymą, bet ne ilgesniam kaip 12 mėnesių laikotarpiui;

19.2. priimant Tarnybos teritorinio padalinio vadovo sprendimą dėl ūkio subjekto pašarų tvarkymo veiklos sustabdymo Valstybinės maisto ir veterinarijos tarnybos sprendimų dėl administracinių poveikio priemonių taikymo priėmimo tvarkos aprašo, patvirtinto Valstybinės maisto ir veterinarijos tarnybos direktoriaus 2013 m. sausio 18 d. įsakymu Nr. B1-12 „Dėl Valstybinės maisto ir veterinarijos tarnybos sprendimų dėl administracinių poveikio priemonių taikymo priėmimo tvarkos aprašo patvirtinimo“ (toliau – VMVT sprendimų priėmimo aprašas), 20.2–20.9 papunkčiuose nustatytais atvejais.

20. Aprašo 19.2 papunktyje nustatytu atveju, pašarų ūkio subjektas turi pašalinti trūkumus VMVT sprendimų priėmimo aprašo 21 punkte nustatyta tvarka.

21. Pašarų ūkio subjekto veikla atnaujinama VMVT sprendimų priėmimo aprašo 23–25 punktuose nustatyta tvarka.

22. Tuo atveju, kai patvirtinimas buvo sustabdytas pašarų ūkio subjekto prašymu, Tarnybos teritorinis padalinys patvirtinimo sustabdymą panaikina, gavęs pašarų ūkio subjekto prašymą dėl patvirtinimo sustabdymo panaikinimo ir patikrinęs pašarų ūkio subjekto veiklą ir nustatęs, kad toliau vykdoma pašarų ūkio subjekto veikla atitinka pašarų tvarkymo veiklą reglamentuojančių teisės aktų reikalavimus. Patvirtinimo sustabdymas panaikinamas Tarnybos teritorinio padalinio vadovo įsakymu.

23. Patvirtinimas panaikinamas pašarų tvarkymo veiklą reglamentuojančiuose specialiuosiuose teisės aktuose numatytais pagrindais. Jeigu pašarų tvarkymo veiklą reglamentuojančiuose specialiuosiuose teisės aktuose nėra nustatyti patvirtinimo panaikinimo pagrindai, patvirtinimas panaikinamas, jeigu:

23.1. pašarų ūkio subjektas nutraukia pašarų tvarkymo veiklą arba pašarų ūkio subjektas, kai jis yra fizinis asmuo, miršta;

23.2. pašarų ūkio subjektas nevykdo pašarų tvarkymo veiklos ilgiau kaip vienus metus, jei tai nesusiję su rekonstrukcija, remontu ar sezoniškumu;

23.3. pašarų ūkio subjektas per nustatytą laikotarpį nepašalino trūkumų, dėl kurių buvo sustabdytas patvirtinimas;

23.4. paaiškėja, kad pašarų ūkio subjektas patvirtinimui gauti pateikė klaidingus, melagingus duomenis;

23.5. nustatoma teisės aktų, reglamentuojančių gyvūnų sveikatą ir gerovę, pažeidimų, kurie kelia grėsmę žmonių ar gyvūnų sveikatai;

23.6. nustatoma, kad pasibaigė patalpų, teritorijos, kuriose vykdoma pašarų tvarkymo veikla, teisėto naudojimo pagrindas;

23.7. yra pagrindai, nustatyti VMVT sprendimų priėmimo aprašo 21 ar 22 punkte ar 25.2 papunktyje.

24. Aprašo 23.1 papunktyje nurodytais atvejais patvirtinimas panaikinamas Tarnybos teritorinio padalinio vadovo įsakymu pagal pašarų ūkio subjekto prašymą arba kai Tarnybos teritorinis padalinys nustato, kad pašarų ūkio subjektas (fizinis asmuo) yra miręs. Apie pašarų ūkio subjekto (fizinio asmens) mirtį informaciją Tarnybos teritorinis padalinys gali gauti iš gyventojų registro arba mirusiojo įpėdiniams pateikus mirties liudijimo kopiją. Aprašo 23.2–23.6 papunkčiuose nurodytais atvejais patvirtinimas panaikinamas Tarnybos teritorinio padalinio vadovo įsakymu, kai Tarnybos teritorinis padalinys nustato Aprašo 23.2–23.6 papunkčiuose nurodytas aplinkybes, Aprašo 23.7 papunktyje nurodytu atveju Tarnybos teritorinio padalinio vadovo sprendimu dėl ūkio subjekto pašarų tvarkymo veiklos uždraudimo vadovaujantis VMVT sprendimų priėmimo aprašu.

25. Tuo atveju, kai pašarų ūkio subjektas (juridinis asmuo) yra reorganizuojamas ir jo teises ir pareigas perima kitas ūkio subjektas, kuris tęsia pašarų tvarkymo veiklą, kuriai buvo suteiktas patvirtinimas, šis ūkio subjektas Tarnybos teritoriniam padaliniui pateikia prašymą dėl patvirtinimo, nurodydamas, kad pašarų tvarkymo veiklos sąlygos nepasikeitė. Pasibaigus pašarų ūkio subjekto reorganizacijai, Tarnybos teritorinis padalinys reorganizuotam pašarų ūkio subjektui suteiktą patvirtinimą panaikina, o reorganizuojamo pašarų ūkio subjekto teises ir pareigas perėmusiam ūkio subjektui patvirtinimą suteikia.

26. Tuo atveju, kai pašarų ūkio subjektas (juridinis asmuo) yra likviduojamas, Tarnybos teritorinis padalinys, gavęs likvidatoriaus pranešimą apie pašarų ūkio subjekto veiklos, kuriai yra suteiktas patvirtinimas, sustabdymą, sustabdo pašarų ūkio subjektui suteiktą patvirtinimą Tarnybos teritorinio padalinio vadovo įsakymu iki pranešimo apie pašarų tvarkymo veiklos atnaujinimą arba apie šios veiklos nutraukimą gavimo. Tarnybos teritorinis padalinys, gavęs likvidatoriaus arba administratoriaus (bankroto atveju) pranešimą apie pašarų ūkio subjekto veiklos atnaujinimą, Tarnybos teritorinio padalinio vadovo įsakymu panaikina patvirtinimo sustabdymą, o gavęs pranešimą apie pašarų tvarkymo veiklos nutraukimą, panaikina pašarų ūkio subjektui suteiktą patvirtinimą.

27. Patvirtintas pašarų ūkio subjektas, norėdamas vykdyti pašarų tvarkymo veiklą nauju adresu, papildomą arba naują pašarų veiklą, kuriai yra reikalingas patvirtinimas, pateikia raštu arba naudodamasis elektroninės bankininkystės paslauga, arba su elektronine atpažinimo priemone per Elektroninius valdžios vartus prisijungęs prie Pašarų ūkio subjektų registro Tarnybos teritoriniam padaliniui Aprašo 8 punkte nurodytus dokumentus ir duomenis, susijusius su numatoma vykdyti pašarų tvarkymo veikla nauju adresu arba nauja pašarų tvarkymo veikla. Tarnybos teritorinis padalinys prašymą nagrinėja vadovaudamasis Aprašu.

IV SKYRIUS

BAIGIAMOSIOS NUOSTATOS

28. Pašarų ūkio subjekto vadovas ar jo įgaliotas asmuo apie vykdomos pašarų tvarkymo veiklos ar kitų duomenų, kuriuos jis pateikė patvirtinimui gauti, pasikeitimus (pašarų ūkis likviduojamas, reorganizuojamas, keičiasi pašarų tvarkymo veiklos sąlygos, veiklos rūšis, gamybos technologijos, gamybinių patalpų išdėstymas, pavadinimas ar kt.) turi per 10 darbo dienų raštu, elektroniniu paštu ar kitomis elektroninio ryšio priemonėmis pranešti atitinkamam Tarnybos teritoriniam padaliniui.

29. Tarnybos teritoriniai padaliniai prašymus nagrinėja eilės tvarka pagal jų gavimo datą.

30. Pašarų ūkio subjektui patvirtinimas suteikiamas neribotam laikui. Priėmus Tarnybos teritorinio padalinio sprendimą dėl ūkio subjekto veiklos sustabdymo automatiškai sustabdomas ir patvirtinimas, priėmus Tarnybos teritorinio padalinio sprendimą dėl ūkio subjekto pašarų tvarkymo veiklos uždraudimo automatiškai panaikinamas ir patvirtinimas. Panaikinus patvirtinimą, tas pats patvirtinimo numeris negali būti panaudotas kitiems pašarų ūkio subjektams patvirtinti.

31. Pašarų ūkio subjektai, nesutinkantys su Apraše nurodytų institucijų priimtais sprendimais, turi teisę juos apskųsti Lietuvos Respublikos administracinių bylų teisenos įstatymo nustatyta tvarka.

______________

Pašarų ūkio subjektų patvirtinimo

tvarkos aprašo

priedas

(Prašymo patvirtinti pašarų ūkio subjektu formos pavyzdys)

________________________________________________________________________________

(fizinio asmens vardas, pavardė arba juridinio asmens teisinė forma ir pavadinimas)

_______________________________________________________________________________

(fizinio asmens arba juridinio asmens kodas, gyvenamoji vieta ar buveinė, telefono Nr., fakso Nr., el. pašto adresas)

Valstybinės maisto ir veterinarijos tarnybos ____________________________________________

(teritorinio padalinio pavadinimas)

PRAŠYMAS PATVIRTINTI PAŠARŲ ŪKIO SUBJEKTU

____________

(data)

______________

(sudarymo vieta)

1. Prašau patvirtinti gamintoju ir (arba) tiekėju rinkai ir įtraukti į Lietuvos Respublikos pašarų ūkio subjektų registrą pagal šią (-ias) pašarų veiklos (-ų) rūšį:

Vykdoma (-os) pašarų veikla (-os) (reikiamą pažymėti ):
1.	Gaminu ir (ar) pakuoju tiekimui rinkai pašarų priedus (PPG) Pašarų tvarkymo veiklos vieta (įrašyti tikslų adresą):		8.	Tiekiu rinkai kaip pašarus ar pašarines žaliavas produktus, kurie susidaro (gaunami) vykdant oleocheminę riebalų rūgščių gamybą (ORG) Pašarų tvarkymo veiklos vieta (įrašyti tikslų adresą):	
2.	Tiekiu rinkai pašarų priedus (PPT) Pašarų tvarkymo veiklos vieta (įrašyti tikslų adresą):		9.	Tiekiu rinkai kaip pašarus ar pašarines žaliavas produktus, kurie susidaro (gaunami) vykdant biodyzelino gamybą (BG) Pašarų tvarkymo veiklos vieta (įrašyti tikslų adresą):	
3.	Gaminu ir (ar) pakuoju tiekimui rinkai premiksus (PG) Pašarų tvarkymo veiklos vieta (įrašyti tikslų adresą):		10.	Tiekiu rinkai kaip pašarus ar pašarines žaliavas produktus, kurie susidaro (gaunami) vykdant riebalų maišymą (RM) Pašarų tvarkymo veiklos vieta (įrašyti tikslų adresą):	
4.	Tiekiu rinkai premiksus (PT) Pašarų tvarkymo veiklos vieta (įrašyti tikslų adresą):		11.	Gaminu ir (ar) pakuoju specialiuosius pašarus, kuriuose viršijamas Reglamento (EB) Nr. 183/2005 IV priedo 2 skyriuje nurodytų pašarų priedų nustatytas didžiausias kiekis visaverčiuose pašaruose daugiau nei 100 kartų, o kokcidiostatikų ir histomonostatų atveju – daugiau nei 5 kartus (SPG) Pašarų tvarkymo veiklos vieta (įrašyti tikslų adresą):	
5.	Gaminu ir (ar) pakuoju tiekti rinkai kombinuotuosius pašarus (KPG) Pašarų tvarkymo veiklos vieta (įrašyti tikslų adresą):		12.	Detoksikuoju Reglamento (EB) 767/2009 VIII priedo 1 punkte nurodytus pašarus (PD) Pašarų tvarkymo veiklos vieta (įrašyti tikslų adresą):	
6.	Gaminu savo reikmėms kombinuotuosius pašarus (KPS) Pašarų tvarkymo veiklos vieta (įrašyti tikslų adresą):		13.	Gaminu ir (ar) pakuoju, saugau, vežu ar tiekiu rinkai vaistinius pašarus ir tarpinius produktus (VPG) Pašarų tvarkymo veiklos vieta (įrašyti tikslų adresą):	
7.	Tiekiu rinkai kaip pašarus ar pašarines žaliavas produktus, kurie susidaro (gaunami) vykdant nevalyto augalinio aliejaus, išskyrus tą, kuriam taikomas Reglamentas (EB) Nr. 852/2004, apdorojimą (NAA) Pašarų tvarkymo veiklos vieta (įrašyti tikslų adresą):	
14.	Kontaktinis asmuo bendrauti: vardas, pavardė, telefono Nr., el. pašto adresas.

Gaminu ir (ar) pakuoju tiekti rinkai premiksus □, tiekiu rinkai premiksus □, gaminu ir (ar) pakuoju tiekti rinkai kombinuotuosius pašarus □ arba gaminu savo reikmėms kombinuotuosius pašarus □ (pažymėti 2 ir 4 skiltyse):

Premiksai	Kombinuotieji pašarai
1	2	3	4
Atrajotojams	Atrajotojams
Galvijų prieaugliui	Galvijų prieaugliui
Kiaulėms	Kiaulėms
Paukščiams	Paukščiams
Arkliams	Arkliams
Kailiniams žvėreliams	Kailiniams žvėreliams
Gyvūnams augintiniams	Gyvūnams augintiniams
Žuvims	Žuvims
Kiti	Kiti

Gaminu ir (ar) pakuoju tiekti rinkai pašarų priedus □, tiekiu rinkai pašarų priedus □ (pažymėti 2 skiltyje):

Pašarų priedų grupės
1	2
Maistiniai priedai: visi į grupės sudėtį įeinantys priedai pagal Reglamentą (EB) Nr. 1831/2003
Zootechniniai priedai: visi į grupės sudėtį įeinantys priedai pagal Reglamentą (EB) Nr. 1831/2003
Technologiniai priedai: priedai, kuriems taikomas Reglamento (EB) Nr. 1831/2003 I priedo 1 dalies b punktas („antioksidantai“), kuriems nustatytas didžiausias leidžiamas kiekis
Jusliniai priedai: priedai, kuriems taikomas Reglamento (EB) Nr. 1831/2003 I priedo 2 dalies a punktas („dažikliai“): karotinoidai ir ksantofilai

Gaminu ir (ar) pakuoju tiekti rinkai premiksus □, tiekiu rinkai premiksus □ (pažymėti 2 skiltyje):

Premiksai, pagaminti su pašarų priedais
1	2
Zootechniniai priedai: priedai, kuriems taikomas Reglamento (EB) Nr. 1831/2003 I priedo 4 dalies d punktas („kiti zootechniniai priedai“)
Kokcidiostatai ir histomonostatai: visi priedai
Augimą skatinančios medžiagos: visi priedai
Maistiniai priedai, kuriems taikomas Reglamento (EB) Nr. 1831/2003 I priedo 3 dalies a punktas: (vitaminai, provitaminai ir panašaus poveikio gerai apibrėžtos cheminės sandaros medžiagos): vitaminai A ir D
Maistiniai priedai, kuriems taikomas Reglamento (EB) Nr. 1831/2003 I priedo 3 dalies b punktas („mikroelementų junginiai“): varis ir selenas

Gaminu ir (ar) pakuoju tiekti rinkai kombinuotuosius pašarus □, gaminu savo reikmėms kombinuotuosius pašarus □ (pažymėti 2 skiltyje):

Kombinuotieji pašarai, pagaminti su pašarų priedais arba premiksais su šiais pašarų priedais
1	2
Zootechniniai priedai: priedai, kuriems taikomas Reglamento (EB) Nr. 1831/2003 I priedo 4 dalies d punktas („kiti zootechniniai priedai“)
Kokcidiostatai ir histomonostatai: visi priedai
Augimą skatinančios medžiagos: visi priedai

PRIDEDAMA: Dokumentai ir duomenys, susiję su numatoma vykdyti veikla Lapų skaičius Fizinio asmens verslo liudijimo kopija □, nuolatinio Lietuvos gyventojo individualios veiklos vykdymo pažymos kopija □, ūkininko ūkio įregistravimo pažymėjimo kopija □ Ūkio subjekto patalpų, įrangos, teritorijos, kurioje numatoma vykdyti veiklą, schemos ir technologinio proceso aprašymas Informacija apie personalo kvalifikaciją ir atsakomybės paskirstymą Rizikos veiksnių analizės ir svarbiųjų valdymo taškų principais pagrįstos savikontrolės sistemos aprašymas Dokumentas, kuriuo patvirtinama, kad ūkio subjektas galės atlikti reikalingus laboratorinius tyrimus, arba sutarties kopija dėl tokių laboratorinių tyrimų atlikimo Informacija apie pašarų priedų ir (ar) premiksų ir (ar) kombinuotųjų pašarų laikymo sąlygas Informacija apie pašarų priedų ir (ar) premiksų ir (ar) kombinuotųjų pašarų apskaitą Pašarų išsimaišymo, kryžminės taršos ir vaistinių pašarų stabilumo tyrimų aprašas Kenkėjų kontrolės aprašas Teritorijos, patalpų ir įrangos valymo bei atliekų tvarkymo aprašas Skundų nagrinėjimo ir produkcijos atšaukimo tvarkos aprašas Nesaugių pašarų tvarkymo aprašas Patalpų, teritorijos, kuriose numatoma vykdyti pašarų tvarkymo veiklą, teisėtą naudojimą patvirtinančių dokumentų (nuosavybės teisę patvirtinančių dokumentų, nuomos, panaudos sutarčių ir kt.) kopijos

Įsipareigoju pranešti Valstybinės maisto ir veterinarijos tarnybos _____________________

(teritorinio padalinio pavadinimas)

apie pašarų veiklos pasikeitimus ar veiklos nutraukimą.

______________________	____________________	__________________________

(pareigos)	(parašas)	(vardas ir pavardė)

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-98, 2008-02-28, Žin., 2008, Nr. 26-952 (2008-03-04), i. k. 1082330ISAK0003D-98

Dėl žemės ūkio ministro 2005 m. gruodžio 30 d. įsakymo Nr. 3D-606 "Dėl ūkio subjektų, kurie verčiasi pašarų veikla, patvirtinimo" pakeitimo

2.

Lietuvos Respublikos žemės ūkio ministerija, Įsakymas

Nr. 3D-594, 2010-06-28, Žin., 2010, Nr. 79-4090 (2010-07-03), i. k. 1102330ISAK003D-594

Dėl žemės ūkio ministro 2005 m. gruodžio 30 d. įsakymo Nr. 3D-606 "Dėl ūkio subjektų, kurie verčiasi pašarų veikla, patvirtinimo" pakeitimo

3.

Lietuvos Respublikos žemės ūkio ministerija, Įsakymas

Nr. 3D-774, 2016-12-29, paskelbta TAR 2016-12-29, i. k. 2016-29947

Dėl žemės ūkio ministro 2005 m. gruodžio 30 d. įsakymo Nr. 3D-606 „Dėl ūkio subjektų, kurie verčiasi pašarų veikla, patvirtinimo“ pakeitimo

4.

Lietuvos Respublikos žemės ūkio ministerija, Įsakymas

Nr. 3D-563, 2020-07-29, paskelbta TAR 2020-07-29, i. k. 2020-16563

Dėl žemės ūkio ministro 2005 m. gruodžio 30 d. įsakymo Nr. 3D-606 „Dėl Pašarų ūkio subjektų patvirtinimo tvarkos aprašo patvirtinimo“ pakeitimo

5.

Lietuvos Respublikos žemės ūkio ministerija, Įsakymas

Nr. 3D-568, 2021-09-09, paskelbta TAR 2021-09-09, i. k. 2021-19033

Dėl žemės ūkio ministro 2005 m. gruodžio 30 d. įsakymo Nr. 3D-606 „Dėl Pašarų ūkio subjektų patvirtinimo tvarkos aprašo patvirtinimo“ pakeitimo